CELEX: 32021D1136
Language: el
Date: 2021-06-30 00:00:00
Title: Εκτελεστική απόφαση (ΕΕ) 2021/1136 της Επιτροπής της 30ής Ιουνίου 2021 σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «ΝΑΙ ΣΤΑ ΚΑΛΛΥΝΤΙΚΑ ΠΟΥ ΔΕΝ ΔΟΚΙΜΑΖΟΝΤΑΙ ΣΕ ΖΩΑ - ΔΕΣΜΕΥΣΗ ΓΙΑ ΜΙΑ ΕΥΡΩΠΗ ΧΩΡΙΣ ΔΟΚΙΜΕΣ ΣΕ ΖΩΑ», σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 4950] (Το κείμενο στην αγγλική γλώσσα είναι το μόνο αυθεντικό)

12.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 246/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1136 ΤΗΣ ΕΠΙΤΡΟΠΗΣ
         της 30ής Ιουνίου 2021
         σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «ΝΑΙ ΣΤΑ ΚΑΛΛΥΝΤΙΚΑ ΠΟΥ ΔΕΝ ΔΟΚΙΜΑΖΟΝΤΑΙ ΣΕ ΖΩΑ - ΔΕΣΜΕΥΣΗ ΓΙΑ ΜΙΑ ΕΥΡΩΠΗ ΧΩΡΙΣ ΔΟΚΙΜΕΣ ΣΕ ΖΩΑ», σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 4950]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6 παράγραφοι 2 και 3,
         Εκτιμώντας τα ακόλουθα:
         
                     (1)
                  
                  
                     Στις 21 Μαΐου 2021 υποβλήθηκε στην Επιτροπή αίτηση καταχώρισης της Ευρωπαϊκής Πρωτοβουλίας Πολιτών με τίτλο «ΝΑΙ ΣΤΑ ΚΑΛΛΥΝΤΙΚΑ ΠΟΥ ΔΕΝ ΔΟΚΙΜΑΖΟΝΤΑΙ ΣΕ ΖΩΑ - ΔΕΣΜΕΥΣΗ ΓΙΑ ΜΙΑ ΕΥΡΩΠΗ ΧΩΡΙΣ ΔΟΚΙΜΕΣ ΣΕ ΖΩΑ».
                  
               
                     (2)
                  
                  
                     Οι στόχοι της πρωτοβουλίας είναι διατυπωμένοι ως εξής: «Η απαγόρευση από την ΕΕ των δοκιμών καλλυντικών προϊόντων σε ζώα έφερε την υπόσχεση μιας Ευρώπης στην οποία τα ζώα δεν θα υποφέρουν και δεν θα πεθαίνουν για χάρη των καλλυντικών. Η υπόσχεση αυτή δεν κρατήθηκε. Οι αρχές εξακολουθούν να απαιτούν τη διενέργεια δοκιμών σε ζώα για συστατικά που χρησιμοποιούνται σε καλλυντικά προϊόντα, γεγονός που αντιβαίνει στις προσδοκίες και τις επιθυμίες του κοινού και στην πρόθεση των νομοθετών. Ωστόσο, ποτέ ξανά δεν είχαμε τόσο ισχυρά εργαλεία που δεν περιλαμβάνουν τη χρήση ζώων και κατοχυρώνουν την ασφάλεια, ούτε τη χρυσή ευκαιρία για επανάσταση στους τομείς της προστασίας του ανθρώπου και του περιβάλλοντος. Η Ευρωπαϊκή Επιτροπή πρέπει να προασπιστεί και να ενισχύσει την απαγόρευση και τη μετάβαση στην αξιολόγηση της ασφάλειας χωρίς τη χρήση ζώων.».
                  
               
                     (3)
                  
                  
                     Η ομάδα διοργανωτών καλεί την Επιτροπή να προβεί στις ακόλουθες ενέργειες: (1) «Προστασία και ενίσχυση της απαγόρευσης των δοκιμών σε ζώα για καλλυντικά. Εκκίνηση ενεργειών για αλλαγή της νομοθεσίας προκειμένου να επιτευχθεί η προστασία των καταναλωτών, των εργαζομένων και του περιβάλλοντος για όλα τα συστατικά καλλυντικών προϊόντων χωρίς τη διενέργεια δοκιμών σε ζώα ουδέποτε και για κανέναν σκοπό.»· (2) «Μετασχηματισμός του κανονισμού της ΕΕ για τα χημικά προϊόντα. Διασφάλιση της προστασίας της ανθρώπινης υγείας και του περιβάλλοντος με τη διαχείριση των χημικών προϊόντων χωρίς την προσθήκη νέων απαιτήσεων για δοκιμές σε ζώα.»· (3) «Εκσυγχρονισμός της επιστήμης στην ΕΕ. Δέσμευση για την υποβολή νομοθετικής πρότασης με την οποία καταρτίζεται χάρτης πορείας για τη σταδιακή κατάργηση όλων των δοκιμών σε ζώα στην ΕΕ πριν από το τέλος της τρέχουσας κοινοβουλευτικής περιόδου.».
                  
               
                     (4)
                  
                  
                     Περαιτέρω λεπτομέρειες σχετικά με το αντικείμενο, τους στόχους και το πλαίσιο της πρωτοβουλίας παρατίθενται σε παράρτημα. Αυτό χωρίζεται σε τρία τμήματα: «Οι παγκοσμίως πρωτοπόρες απαγορεύσεις της ΕΕ για τη διενέργεια δοκιμών καλλυντικών σε ζώα και την εμπορία των καλλυντικών αυτών», «Μετασχηματισμός του κανονισμού για τα χημικά προϊόντα» και «Εκσυγχρονισμός της επιστήμης στην ΕΕ». Το παράρτημα εξηγεί τον τρόπο με τον οποίο, σύμφωνα με τους διοργανωτές, θα πρέπει να αναθεωρηθούν ο κανονισμός (ΕΚ) αριθ. 1223/2009 (2) και ο κανονισμός (ΕΚ) αριθ. 1907/2006 (3) του Ευρωπαϊκού Κοινοβουλίου και του Συμβουλίου και η οδηγία 2010/63/ΕΕ του Ευρωπαϊκού Κοινοβουλίου και του Συμβουλίου (4). Το παράρτημα παρέχει γενικές πληροφορίες που εξηγούν, ειδικότερα, τον τρόπο με τον οποίο η πρωτοβουλία θα συμβάλει στην επίτευξη των πολιτικών στόχων της Επιτροπής που καθορίζονται στη «Στρατηγική για τη βιωσιμότητα των χημικών προϊόντων» (5) και στην «Ευρωπαϊκή Πράσινη Συμφωνία» (6). Στο παράρτημα προτείνεται επίσης να λάβει η Επιτροπή υποστηρικτικά μέτρα, όπως η διασφάλιση της εφαρμογής των υφιστάμενων απαγορεύσεων για τις δοκιμές σε ζώα ή η εκπόνηση στρατηγικής δοκιμών για συστατικά καλλυντικών προϊόντων μόνο με βάση διαθέσιμες στρατηγικές αξιολόγησης που δεν περιλαμβάνουν τη χρήση ζώων. Τα μέτρα αυτά φαίνεται να συμπληρώνουν τις προτάσεις για νομικές πράξεις τις οποίες καλείται να εγκρίνει η Επιτροπή και, ως εκ τούτου, μπορούν να θεωρηθούν απλώς παρεπόμενου χαρακτήρα.
                  
               
                     (5)
                  
                  
                     Η ομάδα διοργανωτών υπέβαλε επίσης πρόσθετες πληροφορίες με τη μορφή εγγράφου πολιτικής που παρέχει λεπτομερέστερες πληροφορίες σχετικά με τα τρία κύρια αιτήματά της με τα οποία καλεί σε δράση.
                  
               
                     (6)
                  
                  
                     Στο μέτρο που η πρωτοβουλία αποσκοπεί στην έγκριση μέτρων για την προσέγγιση των νομοθετικών, κανονιστικών και διοικητικών διατάξεων των κρατών μελών που έχουν ως αντικείμενο την εγκαθίδρυση και τη λειτουργία της εσωτερικής αγοράς, η Επιτροπή έχει την εξουσία να υποβάλει πρόταση νομικής πράξης βάσει του άρθρου 114 της Συνθήκης.
                  
               
                     (7)
                  
                  
                     Για τον λόγο αυτόν, κανένα μέρος της πρωτοβουλίας δεν βρίσκεται καταφανώς εκτός του πλαισίου των αρμοδιοτήτων της Επιτροπής δυνάμει των οποίων μπορεί να υποβάλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών.
                  
               
                     (8)
                  
                  
                     Το εν λόγω συμπέρασμα δεν προδικάζει την εκτίμηση του κατά πόσον πληρούνται, στην προκειμένη περίπτωση, οι συγκεκριμένες πραγματικές και ουσιαστικές προϋποθέσεις που απαιτούνται για να ενεργήσει η Επιτροπή, συμπεριλαμβανομένης της τήρησης της αρχής της αναλογικότητας και των θεμελιωδών δικαιωμάτων.
                  
               
                     (9)
                  
                  
                     Η ομάδα διοργανωτών έχει προσκομίσει επαρκείς αποδείξεις ότι πληροί τις απαιτήσεις που προβλέπονται στο άρθρο 5 παράγραφοι 1 και 2 του κανονισμού (ΕΕ) 2019/788 και έχει ορίσει τα πρόσωπα επικοινωνίας σύμφωνα με το άρθρο 5 παράγραφος 3 πρώτο εδάφιο του ίδιου κανονισμού.
                  
               
                     (10)
                  
                  
                     Η πρωτοβουλία δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης όπως ορίζονται στο άρθρο 2 της Συνθήκης για την Ευρωπαϊκή Ένωση και στα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
                  
               
                     (11)
                  
                  
                     Επομένως, η πρωτοβουλία με τίτλο «ΝΑΙ ΣΤΑ ΚΑΛΛΥΝΤΙΚΑ ΠΟΥ ΔΕΝ ΔΟΚΙΜΑΖΟΝΤΑΙ ΣΕ ΖΩΑ - ΔΕΣΜΕΥΣΗ ΓΙΑ ΜΙΑ ΕΥΡΩΠΗ ΧΩΡΙΣ ΔΟΚΙΜΕΣ ΣΕ ΖΩΑ» θα πρέπει να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Καταχωρίζεται η Ευρωπαϊκή Πρωτοβουλία Πολιτών με τίτλο «ΝΑΙ ΣΤΑ ΚΑΛΛΥΝΤΙΚΑ ΠΟΥ ΔΕΝ ΔΟΚΙΜΑΖΟΝΤΑΙ ΣΕ ΖΩΑ - ΔΕΣΜΕΥΣΗ ΓΙΑ ΜΙΑ ΕΥΡΩΠΗ ΧΩΡΙΣ ΔΟΚΙΜΕΣ ΣΕ ΖΩΑ».
         
         
            Άρθρο 2
            Η παρούσα απόφαση απευθύνεται στην ομάδα διοργανωτών της Ευρωπαϊκής Πρωτοβουλίας Πολιτών με τίτλο «ΝΑΙ ΣΤΑ ΚΑΛΛΥΝΤΙΚΑ ΠΟΥ ΔΕ ΔΟΚΙΜΑΖΟΝΤΑΙ ΣΕ ΖΩΑ - ΔΕΣΜΕΥΣΗ ΓΙΑ ΜΙΑ ΕΥΡΩΠΗ ΧΩΡΙΣ ΔΟΚΙΜΕΣ ΣΕ ΖΩΑ», την οποία εκπροσωπούν η κα Sabrina ENGEL και ο κ. Cezary WYSZYŃSKI , που ενεργούν ως πρόσωπα επικοινωνίας.
         
         
            Βρυξέλλες, 30 Ιουνίου 2021.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 130 της 17.5.2019, σ. 55
         
         
            (2)  Κανονισμός (ΕΚ) αριθ. 1223/2009 του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, για τα καλλυντικά προϊόντα (ΕΕ L 342 της 22.12.2009, σ. 59).
         
            (3)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
         
            (4)  Οδηγία 2010/63/ΕΕ του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, περί προστασίας των ζώων που χρησιμοποιούνται για επιστημονικούς σκοπούς (ΕΕ L 276 της 20.10.2010, σ. 33).
         
            (5)  Ανακοίνωση της Επιτροπής, της 14ης Οκτωβρίου 2020, με τίτλο «Στρατηγική για τη βιωσιμότητα των χημικών προϊόντων – Για ένα περιβάλλον χωρίς τοξικές ουσίες» COM(2020) 667 final·
         
            (6)  Ανακοίνωση της Επιτροπής, της 11ης Δεκεμβρίου 2019, με τίτλο «Η Ευρωπαϊκή Πράσινη Συμφωνία» COM(2019) 640 final·